# **Manus til Fredskonsert**

Samme tekst finner du i ppt-presentasjonen.

**Praktisk informasjon:**  
Dette dokumentet inneholder manuset til tekstleserne i fredskonserten. Pass på at nummerering av slides og manus til tekstleserne er overens dersom dere gjør endringer i ppt-presentasjonen.

**Manus:**

**Slide 1:** (Husk å sette inn tittel på menighetens konsert i slide 1)

**Slide 2:**   
**Tekstleser 1**​

Velkommen til konsert! I år markerer Kirkens Nødhjelp 75 år som bistandsorganisasjon for norske menigheter. Det startet med nødhjelpssendinger til Tyskland i 1947, der fokuset var å bidra med nødhjelp og gjenoppbygging etter 2.verdenskrig. Det handlet da som nå om å vise medmenneskelighet og solidaritet. ​

​

**Tekstleser 2**​

Duen er et håpssymbol. I Kirkens Nødhjelps logo flyr en due ut av to åpne hender. Det er hendene til Noah, han som bygget arken da storflommen kom. Og da vannet trakk seg tilbake fant duen tørt land og kom ikke tilbake til ham. En ny begynnelse var mulig. Gjennom arbeidet med fred og forsoning ønsker Kirkens nødhjelp å bidra til en ny begynnelse, der fred handler om mer enn fravær av krig: En begynnelse der mennesker lever et liv i verdighet, med gjensidig respekt og omsorg.

**Slide 3:** Musikalsk innslag

**Slide 4:**   
**Tekstleser 1:**​

Er fred mulig? Kan rettferdighet og fred for to folk gjenopprettes etter generasjoner med konflikt og krig? Ved checkpoint 300 mellom Betlehem og Jerusalem svever en fugl over piggtråd og mur. Hva skal til for å skape fred? Tillit? Vilje? Tid? ​

​

**Tekstleser 2:**​

Det er anslått at innen 2030 vil over halvparten av verdens fattige leve i land som er berørt av mye vold. Voldelige konflikter blir stadig mer sammensatte. Religion og etnisitet blir brukt til å male fiendebilder. Ulik tilgang til naturressurser, ulike økonomiske muligheter og politikk som favoriserer noen fremfor andre kan skape voldelige konflikter. ​

​

​**Slide 5:**

**Tekstleser 1**​

'Vi levde et helt vanlig og godt liv. Så kom bombene. Og nå sitter vi her som flyktninger’, sier Aleksei. I fire netter satt han, Larisa og datteren Kristina (15) livredde i kjelleren mens huset deres og nabolaget ble bombet i stykker. De følte ikke at de hadde noe valg, de måtte flykte, de måtte prøve å komme seg i sikkerhet. ​

​

**Tekstleser 2**​

Da den lille familien fra Kharkiv flyktet, ble de tatt godt imot på et flyktningmottak, som Kirkens Nødhjelp driver sammen med sin lokale partner i byen Berehove. Sammen med femti andre familier fikk de varme senger, tre måltider om dagen og omsorg. Larisa har kreft, og fikk behandling på sykehuset i hjembyen. Dette ble imidlertid bombet helt i starten av det russiske angrepet på landet. Nå håper familien at de kommer seg trygt over grensa til Ungarn, og at hun kan fortsette behandlingen der.

**Slide 6:** Musikalsk innslag

**Slide 7:**   
**Tekstleser 1**​  
Peace - Fred: Så mye mer enn fravær av krig. ​  
Fred starter med hver enkelt av oss. ​  
Som mennesker tror vi ulikt og lever ulikt.​  
Tør vi å bli kjent med de som tenker annerledes enn oss selv?  ​

​

**Tekstleser 2**​

En del av fredsarbeidet til Kirkens Nødhjelp handler om å styrke sosial samhandling og tillit mellom grupper. Det fokuseres også på ikke-voldelig konflikthåndtering lokalt, noe som bidrar til å redusere risikoen for væpnet konflikt. Bildet viser en interreligiøs ungdomsgruppe i Lahore, der en av Kirkens Nødhjelps partnere tok med kristne, hindu, sikh og muslimsk ungdom til hverandres gudshus – for å styrke aksept og glede over religiøst mangfold i Pakistan.  ​

​

**Slide 8:** Musikalsk innslag

**Slide 9:**  
**Tekstleser 1**​

For å få til bærekraftig fred er det ekstra viktig å mobilisere kvinner og unge. Det er noe Kirkens Nødhjelp jobber mye med, sammen med religiøse aktører. Dialog, samtaler og megling er noen av virkemidlene som brukes, som her i Wau i Sør-Sudan. Ulike etniske grupper møtes til fredsbevarende samtaler. Før var de i konflikt, nå er de gode naboer. Her er det nonner som arrangerer møter, slik at de ulike gruppene kan snakke om konflikt og utfordringer knyttet til blant annet naturressurser. ​

**Slide 10:**

**Tekstleser 1**​

Daniel Deng Dau og Martin Akoloth Dier kommer fra hver sin folkegruppe i den sønderknuste byen Malakal i Sør-Sudan. ​

‘Her levde vi lykkelige før, men så snudde alt. Våre venner ble våre fiender. Vi turte ikke gå ut i frykt for å bli angrepet. Jeg kunne aldri besøkt Martin i hans hus. Nå har våre fiender blitt våre venner', sier Daniel. ​

​

**Tekstleser 2**​

I 1989-1990 ble Sør-Sudans kristne råd dannet under ledelse av biskop Paride Taban. Siden den gang har rådet vært involvert i og tilrettelagt en rekke fredsforhandlinger i landet. Kirkens Nødhjelp har hele tiden jobbet tett med dem for å bevare den skjøre freden. De to guttene er et direkte resultat av det samarbeidet, da forebygging av vold, krig og konflikt ofte starter med ungdom og kvinner.​

**Slide 11:** Musikalsk innslag

**Slide 12:**   
**Tekstleser 1**​  
Bildet er fra Treij i Darfur i Sudan, og her pleide det å være en elv fylt av vann store deler av året. Elva ga vann til både dyra, grønnsakene og vask av mennesker, klær og hus. Men på grunn av klimaendringene ble regntiden kortere og det ble mindre vann i elva. Man kunne ikke vite om det ville komme mye eller lite vann, flom eller normal nedbør. Elva hadde ikke lenger nok vann til alle, og både dyr og mennesker måtte ofte krysse naboens eiendom for å komme seg til vann. ​

**Tekstleser 2**​

'Elva ble en kilde til bråk og konflikter, spesielt mellom bønder som drev med jordbruk, og bønder som drev med kveg', forklarer Ibrahim Bakor, som er sjeik i området. Når det blir konflikter rundt vann, blir det uroligheter. Derfor har det vært viktig å jobbe både med fred og forsoning, men også med tiltak mot klimaendringer. Kirkens Nødhjelp bidro til etableringen av en komite, som bygget en mur midt i elva. Muren sørger blant annet for en jevn strøm av vann gjennom hele året, og sanddammen er plassert slik at dyr og mennesker har tilgang uten å gå gjennom grønnsakåkrene.    ​

  ​

**Slide 13:**   
**Tekstleser 1** ​  
Det er forbudt å være homofil i Myanmar, og homofile gutter og transseksuelle på byen kan risikere å bli arrestert. Det har forekommet både tortur og voldtekt av de som blir anholdt av politiet. Både Yu Yu (26) og venninnen Seng Raw (22) er en del av Rights for all Project og jobber blant annet med holdningsskapende arbeid. ​

**Tekstleser 2**​

Kirkens Nødhjelp samarbeider med og støtter menneskerettighetsforkjempere og fredsaktivister. I tillegg til å være en del av Rights for all Project jobber Seng for menneskerettighetsorganisasjonen Kutkai Net Organisation, der hun drar ut i landsbyer for å samle informasjon om menneskerettighetsbrudd. Voldtekter løses ofte ved at gjerningsmannen må betale penger eller kyr til jentas familie. De vet ikke at slike saker bør tas i rettssystemet. Seng er mange ganger redd når hun jobber i konfliktfylte områder. En kollega ble slått og truet. Av de groveste bruddene på menneskerettighetene de ser, nevner hun tvangsrekruttering til væpnede grupper og voldtekt. De samler data for å påvirke politikere, politi og organisasjoner – men dette er ingen lett oppgave. Landsbybeboere er ofte redde for å snakke om menneskerettighetsbrudd fordi de frykter de væpnede opprørsgruppene. ​

**Slide 14:** Musikalsk innslag

**Slide 15:**   
**Tekstleser 1**​  
Bildet viser et møte mellom Imam Nouman Hamid og Biskop Rev. Doctor Majid Abe, to religiøse ledere i Pakistan. Religiøse ledere er viktige i fredsarbeid i en verden der de fleste har en tro. Mange har mye større tillit til religiøse ledere enn til styresmakter. Derfor har også Kirkens Nødhjelp en stor styrke gjennom sitt arbeid med religiøse aktører. ​

**Tekstleser 2**​

I 2015 ble to kirker bombet i Youhanabad, og minst 15 mennesker ble drept. To muslimer ble brent levende i en hevnaksjon, og man var redde for at muslimene som bodde rundt Youhanabad skulle danne en hevnmobb som angrep de kristne. Etter angrepet var situasjonen så spent at de kristne kvinnene ikke turte gå ut. Metroen og flere veier var stengt. Kirkens Nødhjelps samarbeidspartner, World Council of Religion (WCR) dannet, sammen med lokale prester og imamer, små fredskomitéer, som bidro til forsoning mellom de berørte nabolagene. Gjennom et samarbeid med en imam fikk de løslatt mange uskyldige kristne som var blitt fengslet etter angrepet.  ​

**Slide 16:**  
**Tekstleser 1**​  
'Vi ba folk om å stanse volden og velge fred. Vold er ikke bra hverken i Allahs eller Guds øyne'. ​'Vi kan gi Etiopia enhet og gjensidig kjærlighet. Men, dette er ikke det samme som toleranse, for det indikerer 'mindre enn'. Dette er ikke bare toleranse, men kjærlighet'. ​

**Tekstleser 2**​

Prest Aba Tibebu og Imam Sheik Kamil skaper fred i Etiopia gjennom et sterkt vennskap og samarbeid, til tross for ulikhet.​

​

I 2018 var det en stor konflikt mellom muslimer og kristne i Bale Goba. Det var kontinuerlige konfrontasjoner. ​Men vennskapet mellom Sheik Kamil og Aba Tibebu står sterkt, og midt i konfliktsituasjonen valgte de å gå sammen på hovedveien mens de holdt hverandre i hendene. Det var en stor risiko; Hvem som helst kunne drept dem, men de ga aldri opp. Sammen med blant annet fredskomiteen i Bale bidro Sheik Kamil og Aba Tibebu til å gjenopprette fredelig sameksistens for tusenvis av mennesker i et område som har vært preget av voldelig konflikt. ​

*(Her kan man legge inn valgfri film om presten og imamen.)*

**Slide 17:** Musikalsk innslag

**Slide 18:** VIPPS til 2426 – Takk for den støtten du gir!

​

​